Συγκριτική μελέτη laser και λοιπών θεραπευτικών μεθόδων στην αποκατάσταση χηλοειδών από χειρουργικές επεμβάσεις - τραύματα - εγκαύματα και τρόπος πρόληψης αυτών
Authors: Μουστάκα Ελένη-Μαρία 
Published: January 2014

Τα χηλοειδή αποτελούν μέχρι σήμερα σοβαρό πρόβλημα όλων των ειδικοτήτων παρά τις πολυάριθμες μελέτες που αφορούν τη θεραπευτική τους αντιμετώπιση. Ο αιτιοπαθογεννετικός επίσης μηχανισμός των χηλοειδών παραμένει ακόμη αδιευκρίνιστος παρά τον εμπλουτισμό των γνώσεων στο μεταβολισμό του κολλαγόνου. Μέχρι σήμερα δεν έχει αναπτυχθεί μέθοδος μεμονωμένη ή συνδυασμένη με σταθερή και καθολική επιτυχία καθόσο τα χηλοειδή υποτροπιάζουν σε ποσοστό 55% ως 100% με αρνητικές ψυχολογικές επιδράσεις, επιδεινούμενες συχνά από λειτουργική έκπτωση με αισθητικές διαταραχές, κνησμό, αίσθημα καύσου και πόνο. Δημιουργήσαμε ένα μοντέλο σμηγματορροϊκού καθαρισμού του δέρματος και των πόρων προεγχειρητικά προωθώντας τη σκέψη ότι η έκλυση σμήγματος από το τραυματισμό των σμηγματογόνων αδένων πιθανόν να προκαλεί την ανάπτυξη χηλοειδών. Η σκέψη μας επίσης στηρίχτηκε στη διαπίστωση της μη ανάπτυξης χηλοειδών στις παλάμες και τα πέλματα, όπου φυσιολογικά δεν υπάρχουν σμηγματογόνοι αδένες. Εστιαστήκαμε στη διερεύνηση της δυνατότητας μείωσης του σμήγματος προεγχειρητικά καθόσο δεν υπάρχει δυνατότητα αποφυγής τραυματισμού των σμηγματογόνων αδένων κατά τη χειρουργική επέμβαση. Τη μέθοδο αυτή εφαρμόσαμε σε 50 περιπτώσεις μετεγχειρητικών χηλοειδών σε συνδυασμό με την εφαρμογή παλμικού Laser χρωστικής 585 nm, καθόσο στη θεραπευτική αντιμετώπιση οι σύγχρονες έρευνες εστιάζονται στην βελτίωση των χηλοειδών με μη αφαιρετικά laser ενώ γίνεται προσπάθεια περαιτέρω αναβάθμισης των τεχνολογιών για αποτελεσματικότερη προσφορά στην βελτίωση της υφής των βλαβών. Στη μελέτη μας διαπιστώσαμε σημαντική μείωση των υποτροπών σε ποσοστό 22% σε σχέση με τα δεδομένα της βιβλιογραφίας, γεγονός το οποίο προδικάζει ίσως μια νέα δυνατότητα παρέμβασης στον αιτιοπαθογεννετικό μηχανισμό με τόσο απλά προληπτικά μέσα παράλληλα με τη συνδυασμένη χρήση Laser. Οι προσπάθειες θεραπείας με laser CΟ2, Argon laser και Nd: YAG laser δεν απέδωσαν τα αναμενόμενα κλινικά αποτελέσματα. Τα laser όμως της επιλεκτικής φωτοθερμόλυσης και ειδικότερα τα παλμικά laser χρωστικής παρουσιάζουν βελτίωση των χηλοειδών. Στην δική μας μελέτη ερευνήσαμε την δυνατότητα συνδυασμού θεραπειών και το θεραπευτικό μας πρωτόκολλο των 50 περιπτώσεων περιελάμβανε προεγχειρητικό καθαρισμό με αντισμηγματορροϊκά σκευάσματα και επακόλουθη εφαρμογή παλμικών laser χρωστικής 585 nm. Τα αποτελέσματα ήταν αρκετά ενθαρρυντικά καθόσον διαπιστώθηκε σημαντική μείωση των υποτροπών 22%, ενώ στα υποτροπιάσαντα χηλοειδή διαπιστώθηκε κλινική και ιστολογική βελτίωση των χηλοειδών με αντίστοιχη ανακούφιση των ασθενών σε αισθητικό και κυρίως σε λειτουργικό επίπεδο λόγω της απάλειψης του πόνου και της υπερευαισθησίας. Συμπερασματικά ο προληπτικός καθαρισμός με αντισμηγματορροϊκά σκευάσματα αφενός προ της χειρουργικής αφαίρεσης και αφετέρου η εφαρμογή του παλμικού Laser χρωστικής μειώνουν αρκετά την ανάπτυξη μετεγχειρητικών χηλοειδών, ενώ σε περιπτώσεις υποτροπής τα χηλοειδή αυτά παρουσίασαν σημαντική βελτίωση καθιστώντας ευνοϊκότερη την πρόγνωση των χηλοειδών ενώ σηματοδοτούν και νέες προοπτικές για περαιτέρω έρευνα στην αντιμετώπιση του δύσκολου αυτού προβλήματος.